张耒
送胡考甫
胡公精悍姿，勇气如秋鹰。
兵书百万言，挥麈谈如倾。
羞戴文吏冠，慨然喜功名。
愿得丈二殳，为国作长城。
朝廷士力盛，战马如云腾。
貔貅饱肉食，武库森神兵。
此岂不足用，麾之若雷霆。
如何彼黠虏，坐敢邀金缯。
由来在得将，选择当至精。
譬如养骐骥，有御乃能行。
安得伟丈夫，长驱两隅清。
淮南听公语，乃是卫霍朋。
终军白面儿，尚欲请长缨。
纵横老将手，出袖盍一呈。
策马勿自滞，我将观厥成。
一奋庸将骄，泛灌出精英。
立功报天子，执节旗旌。
男儿当封侯，宁为老书生。